Օբաման հեռանում է բարձրագույն վարկանիշով
Միացյալ Նահանգների 44-րդ նախագահ Բարաք Օբաման 8 տարի առաջ Սպիտակ տուն մտավ՝ իր հետ բերելով բազմաթիվ հույսեր եւ փոփոխությունների ակնկալիքներ:
Ութ տարի առաջ Միացյալ Նահանգների նախագահ դարձած Բարաք Օբամայի վարկանիշն ԱՄՆ-ի քաղաքացիների շրջանում այսօր էլ կազմում է 59 տոկոս: Սա Միացյալ Նահանգների հեռացող նախագահների բարձրագույն վարկանիշներից մեկն է: «Եթե կա մեկն, ով լիովին չի հավատում, որ Ամերիկայում հնարավոր է ամեն ինչ, ով կասկածի տակ է դնում մեր հիմնադիրների երազանքները կամ ժողովրդավարության ուժը, այս օրը տալիս է նրանց անհրաժեշտ բոլոր պատասխանները։ 8 տարի առաջ ասել էր Բարաք Օբաման: Իր նախագահության առաջին ժամկետի ընթացքում Օբաման ահաբեկչության դեմ կտրուկ եւ թիրախավորված պայքար էր վարում. «Այսօր կարող եմ հայտնել Ամերիկայի ժողովրդին եւ աշխարհին, որ Միացյալ Նահանգների հատուկ գործողության արդյունքում ոչնչացվել է Օսամա Բեն Լադենը՝ ալ Քայեդայի առաջնորդը»: Ամիսներ անց, երբ 2012-ին Սիրիայում սկսվեց քաղաքացիական պատերազմը, Օբաման նախազգուշացրեց Բաշար ալ Ասադին. «Մեզ համար կարմիր գիծն է քիմիական զենքերի օգտագործումը»: Սակայն դրանից մեկ տարի անց, երբ Սիրիայում զարին գազի կիրառմամբ 1000 մարդսպանվեց, Օբաման ուժ չկիրառեց Ասադի դեմ: Իր նախագահության երկրորդ ժամկետում Օբամային հաջողվեց վերականգնել հարաբերությունները Բիրմայի եւ Կուբայի հետ: Հավանայում Օբաման իր խոսքն ուղղեց Կուբայի ժողովրդին. «Միացյալ Նահանգներն ու Կուբան նման են եղբայրների, ովքեր երկար տարիներ միմյանցից բաժանված են եղել, սակայն որոնց երակներում նույն արյունն է հոսում»: Իր այցերի ընթացքում նախագահ Օբաման ամենից շատ սիրում է շփվել երիտասարդների հետ. «Մինչ հարցին պատասխանեմ, կխնդրեի ցույց տալ բոլորիս քո ռեփի հմտությունը: Ռիթմի կարիք կա՞»: Բարաք Օբամայի խոսքով, թեեւ իր նախագահությունն ավարտին է մոտենում, իր կողմից ստեղծած երիտասարդների համաշխարհային ցանցը դեռ նոր է ոտքի կանգնում: